Številka: 10033-63/2023-MIG/1

Datum: 30. 11. 2023

Skladno s 7. odstavkom 57. člena Zakona o javnih uslužbencih (ZJU; Ur. L. RS, št. [63/07](http://www.uradni-list.si/1/objava.jsp?sop=2007-01-3411) UPB, s spremembami in dopolnitvami) in na podlagi 25. člena Zakona o delovnih razmerjih (ZDR-1, Ur. l. RS, št. [21/13](http://www.uradni-list.si/1/objava.jsp?sop=2013-01-0784), s spremembami in dopolnitvami) Agencija Republike Slovenije za okolje objavlja prosto strokovno-tehnično delovno mesto

**OKOLJSKI INŽENIR II** (m/ž),šifra DM 7014, v Sektorju za vzdrževanje in razvoj merilnih mrež, Uradu za okoljska merjenja za nedoločen čas s polnim delovnim časom, s 6-mesečnim poskusnim delom.

Kandidat/ka, ki se bo prijavil/a na prosto delovno mesto, mora izpolnjevati naslednja pogoja:

* končano visokošolsko univerzitetno izobraževanje (prejšnje) / visokošolska univerzitetna izobrazba (prejšnja) oz. magistrsko izobraževanje (druga bolonjska stopnja) / magistrska izobrazba (druga bolonjska stopnja);
* najmanj 4 leta delovnih izkušenj.

Delovne naloge:

* sodelovanje pri razvoju programskih rešitev avtomatskih okoljskih merilnih sistemov,
* vzdrževanje, nadgradnja in uvajanje programskih rešitev avtomatskih merilnih sistemov,
* vzdrževanje merilne mreže in merilne infrastrukture,
* opravljanje zahtevnejših del s strokovnega področja,
* priprava strokovnih podlag za uvajanje novih metod dela in orodij.

Prednost pri izbiri bodo imeli kandidati/ke izobrazbe smer elektrotehnika ali računalništvo, s praktičnim znanjem in izkušnjami na področju izdelave postopkov in dokumentacije za verifikacijo, validacijo in testiranje strojne in programske opreme merilnih sistemov, poznavanjem predpisov in izkušnjami na področju nadzora in izvajanja meritev na merilno komunikacijski in elektro-instalacijski opremi, poznavanjem področja informacijskih tehnologij, zajema, arhiviranja, procesiranja, poznavanje komunikacijskih protokolov na nivoju programske in strojne opreme ter skriptnih programskih jezikov za avtomatizacijo procesov. Od kandidata/ke se pričakuje znanje na nivoju administracije in virtualizacije operacijskih sistemov Linux in Windows. Delo vključuje vzdrževanje meteoroloških merilnih sistemov na slovenskih letališčih ter pripravljenost na delo izven rednega delovnega časa. Zaželeno je tudi, da ima kandidat/ka opravljen vozniški izpit B kategorije ter aktivno znanje angleškega jezika.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oz. pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni/a uslužbenec/ka pridobil/a z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Skladno s 5. odstavkom 54. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, št. 58/03, s spremembami in dopolnitvami) se predpisane delovne izkušnje skrajšajo za tretjino v primeru, da naloge na tem delovnem mestu opravlja javni/a uslužbenec/ka, ki ima magisterij znanosti, doktorat oziroma zaključen specialistični študij.

Z izbranim kandidatom/ko bo sklenjeno delovno razmerje za nedoločen čas s polnim delovnim časom, s 6-mesečnim poskusnim delom. Izbrani/a kandidat/ka bo delo opravljal/a v prostorih Agencije Republike Slovenije za okolje, Vojkova 1b, Ljubljana, oziroma drugih uradnih prostorih, kjer Agencija RS za okolje opravlja svoje naloge.

**Kandidat/ka mora k prijavi priložiti naslednje izjave:**

1. izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. izjavo o izpolnjevanju pogoja glede delovnih izkušenj oziroma opis delovnih izkušenj in
3. izjavo, da za namen te javne objave dovoljuje Agenciji Republike Slovenije za okolje pridobitev teh podatkov iz uradne evidence.

Kandidat/ka za razpisano prosto strokovno-tehnično delovno mesto vložijo prijavo na obrazcu **»prijavni obrazec«,** ki je priloga tej javni objavi. Zaželeno je, da je prijavnemu obrazcu priložen tudi kratek življenjepis, kjer kandidat/ka poleg formalne izobrazbe navede tudi druga znanja in veščine, ki jih je pridobil.

Kandidat/ka vloži prijavo v pisni obliki, ki jo pošlje v zaprti ovojnici z označbo: »za javno objavo delovnega mesta okoljski inženir II (m/ž), šifra DM 7014, na Agenciji Republike Slovenije za okolje, pod zaporedno št.10033-63/2023-MIG« na naslov: Agencija Republike Slovenije za okolje, Vojkova 1b, 1000 Ljubljana. Prijava je možna do vključno **ponedeljka, 11. 12. 2023** in začne teči dan po objavi prostega delovnega mesta. Za pisno obliko prijave se šteje tudi elektronska oblika, poslana na elektronski naslov: ***gp.arso@gov.si,*** pri čemer veljavnost prijave ni pogojena z elektronskim podpisom.

**Prijavni obrazec je obvezna sestavina prijavne vloge posameznega kandidata/ke.**

Kandidat/ka bo pisno obveščen/a o (ne)izboru, v roku 8 dni po zaključenem postopku izbire.

Informacije o izvedbi javne objave dobite na tel.: 01/ 478 4134 (Matej Čuček).

mag. Gregor SLUGA

namestnik generalnega direktorja

p. p. št. 0210-9/2019-6 z dne 1. 4. 2021